A Beszéd

És csend lett.

Fülel a pad, a szék, a tábla

Hogy csak még egyszer, utoljára

De az utoljára most van.

Lemaradsz, majd titokban

Kísérted az omló vakolatot

És nem érted, rád miért hatott.

Megérint a kép a falon

A lépcső és gödrös beton

Kész vagy bármit is megtenni

Csak ne vigyen el innen senki.

Bebújok egy sarokba

Hogy ne lássatok meg soha

Egy éve ezért könyörgöm

Ne nyúzzátok le a bőröm

Maradjon még rajtam a takaró

Fedjen el mint súlyos, vizes hó

Haladjon el az élet mellettem

Váljak szoborrá és éljek dermedten

Verjek gyökeret és ágaimra üljenek madarak

Csak engedjétek, hogy itt maradjak.

És csend lett.

Valaki meghallotta kiáltásaim

Mozdulatlanok a percek árnyain

A remegő kezek és lábak.

Csak ülnek és várnak.

Egy pillanatnyi végtelenség

Most zöldebb a fű, kékebb az ég

A világ maga telepedett ránk

Hogy körülnézhessünk. Mennyi láng!

Ha a Nap nem is sütne

Elég lenne évtizedekre.

Most ne nézz, most figyelj

Szívruhát is kívül viselj

Minden arcra, minden szemre

Minden hajra, minden testre.

Égesd a fejedbe a képet

Hogy seb maradjon, s ha feltéped

A fájdalom kússzon szembe

De gyógyír legyen sok más sebre.

Kiapadhatatlan forrás, mondd

Milyen látni, hogy árbocot bont

És rajtad csúszva, botladozva

Kiér a ponty a nagy folyóra

És megcélozza az óceánt

Ezernyi új kaland gyanánt?

Sugár, hálátlan a feladat

Melyre vállalkoztál te magad

Napraforgót ültettél

S helyébe csak parlag kél

De vigyáztad mindennapjait

Aggódtál, ha néha itt

Vagy ott nyújtózott túl nagyot

S a cserépen túlra kapkodott.

Palántád májusi gyöngyvirág lett

Csak nőtt és nőtt és növekedett

Míg kinőtte az iskolát is.

Sugár, patak – az oázis

Voltatok ti. És olyan ritkán hangzik el

De köszönjük, hogy nem adtad fel.

Köszönöm – mondom, és integetek

Nem megyek én el veletek

Nem hagyom itt a biztos pontot

Az annyit emlegetett második otthont

Elfutok és bezárkózom a terembe

Megtalálni engem nem fog csak a szerencse.

Ígérem, jó gyerek leszek

Csak hagyjatok még, ne vigyetek

Megcsinálok minden házit

És nem kések félórányit

Térden csúszok, kérlelem

Legyen még itt egy percem

Szeretni fogok mindenkit

Még a fűszálat is, az útmentit

Mosollyal jövök be reggel

Csak ne játszatok életemmel

Állítsd meg az éneket

Ne tépjétek szívemet

Ne mondj búcsút, legyél néma

Ne vezényelj indulóra

Kicserélem egész énem

Csak az emlékeket védem.

Mintha kőhöz imádkoznék

Odalöksz a szekérderék

Felnőtt-ifjú tömegébe

Sodródom már, ez a vége

Nyakamat tekerem, csak hogy lássam

Mitől válok el alássan.

A szívem dobogását hallom

Nem könyörög már a hangom.

Eltűnünk egy mellékutcán

Halk marad a tér azután

És csend lett.